|  |  |  |
| --- | --- | --- |
|  | MÁRIA LÉGIÓ**MAGYAR RÉGIÁJA** 80. szám 2015. május |  |

 A Téli Iskola máriabesnyői lelkigyakorlatáról

 (2015. március 23-tól március 26-ig)

 A Téli Iskola lelkigyakorlatán naponta több előadást is hallhattunk az atyák előadásában, amelyből néhányat említek egy pár gondolatban.

A Téli Iskola lelkigyakorlata minden Mária Légiós testvér számára évente megismétlődő nagy lelki élmény, amely Ferenc pápánk szavával élve:

“ Gyógyszer a Lélek számára”. Ezt a gondolatot **Zahar Béla atya, a Magyar Mária Légió Régiájának lelkivezetője** tudatta velünk, aki az első napon tartott előadást, amelyben az Isten Fiának, Jézusnak a Mária szűzi méhében történt Szeplőtelen Fogantatásáról elmélkedett, amelyet Gyümölcsoltó Boldogasszony napján, március 25-én ünneplünk. Ez a nap 9 hónappal Jézus születése előtti nap, melyen Gábor főangyal megvitte Názáretbe Máriának a megtestesülés örömhírét (Angyali Üdvözlet). Ez az ünnep ihlette az Üdvözlégy és az Úrangyala imádságokat! Ennek az ünnepnek az alapja Mária “IGEN”-je az Angyali Örömhírre: “Íme az Úrnak szolgálóleánya, legyen nekem a Te igéd szerint.” Továbbá Béla atya rávilágított elmélkedésében a Szűzanya 3 igazságára: “Szűz Mária szűz volt a szülés előtt, alatt és után”.

Erről így ír Szent Ágoston (Kr. u. 397):

“Szűz a fogantatásban, szűz a szülésben, szűz a terhességben, szűz a termékenységben, szűz örökké. Ember, mit csodálkozol ezen? Így kellett Istennek születnie, mikor méltósága emberré lett. Ilyenné tette azt, akitől lett. Mert mielőtt lett, már volt; s mert mindenható, emberré lehetett, megmaradva az, ami volt. Anyát alkotott magának, mikor az Atyánál volt, s mikor anyától lett, megmaradt az Atyában. Mikor ember kezdett lenni, hogy szűnhetett volna meg Isten lenni az, ki szülőjének megadta, hogy szülésében ne szűnjön meg szűz maradni?”

Az értékes előadásból megtudtuk, hogy számos ószövetségi prófécia szól Jézus Krisztusról. Egyes bibliamagyarázók szerint több száz messiási prófécia létezik. Azonban Jézus több, mint próféta! Mert Jézus a Szentlélektől fogantatott, mint ahogyan az meg volt jövendölve. Joseph Ratzinger (XVI. Benedek pápa) szerint: a Szeplőtelen Fogantatás megerősíti a jövendölés igazságát! Ezt a katolikus szempontot leginkább Joseph Ratzinger bíboros a II. Vatikáni Zsinat egyháztanában foglalja össze a legpontosabban: "Az Egyház nem apparátus. (...) Az Egyház asszony. Édesanya. Élő szervezet. Az Egyház máriás dimenziója alkotja a legerősebb és legmeghatározóbb ellenpontot az Egyház csupán szervezeti vagy bürokratikus fogalmával szemben. (...) csak akkor leszünk Egyház, ha Máriához leszünk hasonlóvá. Az Egyház eredetét tekintve, akkor született meg, amikor Máriában kimondta az "igent". Ez a zsinat legmélyebb vágya, ébredjen fel újra lelkünkben az Egyház. Mária megmutatja az utat."

Az ószövetségi ígéretek alapján Izraelben közismert volt, hogy a Messiásnak test szerint Dávid házából kell származnia. Ugyanakkor azt is tudták, hogy a Messiás "Isten fia" – de hogy valójában mit is kell ezen érteni, azt eleinte történetünk két leginkább érintett szereplője: Joszéf (József) és Mirjám (Mária) sem tudta. A Messiás születéséről szóló örömhírt egy angyal adta hírül a názáreti Máriának, "egy szűznek, aki a Dávid házából származó Józsefnek volt a jegyese" (Lukács evangéliuma 1,27a).

Évszázadok óta tartó vita dúl zsidó és keresztény írásmagyarázók között

abban a kérdésben, hogy mit is kell értenünk Mária szüzességén. Már a Jusztinosz és Trüphón között 170-180 körül lezajlott zsidó–keresztény hitvitában is központi szerepet kapott a szűztől születés kérdése. Az Ézsaiásnál szereplő prófécia:

"Íme, a szűz fogan méhében, és szül fiat, s nevezi azt Immánuelnek" (7,14) Hasonlóképpen ő az a szűz, aki anya lesz, és fiút szül, s kinek fiát Emánuelnek (Velünk az Isten) fogják hívni (vö. Iz 7,14; Mik 5,2--3; Mt 1,22--23). Ő az, aki kiemelkedik az alázatosak és az Úr szegényei közül, kik bizalommal tőle remélik és kapják meg az üdvösséget. Végül az ígéretre való hosszas várakozás után ővele, Sion fönséges leányával telik be az idő és kezdődik meg az üdvösség új rendje: amikor belőle ölt magára emberi természetet az Isten Fia, hogy testi életének misztériumaival megszabadítsa az embert a bűntől.

Jézus Krisztus címeinek és hivatalainak egyike : új Ádám, de Jézus szűztől született, ezért Ő az új kezdet! Jézus minden ember üdvösségéért született! Ha hiszünk Jézus Krisztusban, akkor a Világosság Emberei leszünk!!! Jézus számára a Szűz Anyából való származása eltörölte az eredendő bűnt! Ezért a Szűz Anya tisztelete segít bennünket, hogy Krisztusra figyeljünk! Szűz Mária napjainkban is szenzációs jeleket nyilvánít meg a világ számára, például Ukrajnában, ahol szörnyű háború dúl, számos Szűz Anya ikon (szent kép) könnyezni kezdett. Szűz Mária ezekkel a jelekkel akar közelebb vinni bennünket Szent Fiához, Jézushoz, hogy Ő legyen a példaképünk, aki békét és szeretetet hirdet az emberek között!

**Mischinger Ferenc plébános atya Ózdról** arról beszélt, hogy a Szentlélek indíttatására jöttünk Máriabesnyőre, mint ahogyan nem mi választottuk-választjuk a Légiót, hanem a Szűzanya választott - választ ki minket. A Szentlélek Krisztusra tesz bennünket hasonlóvá, ha erkölcsös életvitelünk van. Most, a nagyböjti időben a Szentlélek tudatja velünk azt a Húsvéti Üzenetet, miszerint: HÚSVÉT- az örök élet ígérete! Mert, aki hisz Jézus Krisztusban, az újjászületik Vele!

A Húsvéti ünnep üzenete örök. Krisztus föltámadt, az élet legyőzte a halált. Az ember előtt örök távlatok nyílnak, tehát nem néhány évtizedekben kell gondolnunk, hanem örök életre gondolhatunk. Ez az üzenet magva valójában, amit az ember mindig másképp él meg. Így minden húsvét más, ezt a kimeríthetetlenül mély tartalmat az ember más oldaláról próbálja megközelíteni évről - évre, más hangulatban, más gondolatokkal a szívében keresi, hogy most mit mond a húsvét.

Egy mélyen vallásos hívő ember Isten országát úgy értelmezi és érzi, mintha az Isten tenyerén élnénk! A lényeg az, hogy Isten velünk van. A nagyböjti időben az Isteni Irgalmasságot akarjuk elnyerni. Továbbá Ferenc atya a következő kérdésekre adott nekünk válaszokat: Miben kell megújulnom az itt töltött napok alatt?, Lélekben gazdagnak érzem magam?, Tudok segíteni másoknak?, Gazdagodhatnék-e még Istenben?

Az egy örök Istennel és Szent Fiával, Jézussal a Szentlélek segítségével tartjuk, imáinkon keresztül a kapcsolatot. A Szentlélek sugallatára mindnyájan krisztusiak vagyunk, és ezért Jézust rajtunk keresztül ismerik fel.

Ferenc pápa is azt mondja, hogy mi tudunk egy utat, amit Jézus megmutatott, és ha ezen az úton járunk, boldogok leszünk, de nemcsak mi, hanem velünk együtt mindenki. Ez az út a szeretet útja, a másik megbecsülésének útja, az igazság szeretetben való megélésének az útja. Erre nagy szükség van, az acsarkodás helyett szeretetre kell tanítani minden embert. Ha ezt tudjuk jól mondani, ha ennek megtaláljuk a formáját a liturgiában, az életben, az emberi kapcsolatainkban, akkor a hívők mellett azok számára is fontos üzenetet fogalmazunk meg, akik a hit örömét nem ismerik. Olyan jó volna a szeretet igazi világában élni, így találni meg a húsvét üzenetét ebben az évben is.

**Ráduly Ferenc atya, tápiósági lelkivezető**, plébános előadásában a három legfőbb Isteni erényről: a hitről, a reményről és a szeretetről elmélkedett. A hit, remény és szeretet megszentelő kegyelmét kereszteléskor kapjuk meg. A hitnek van igazságtartalma: hittel és isteni erényekkel állandó hitbéli jócselekedetre vagyunk képesek. Hit nélkül lehetetlen Isten tetszésére élni. Isten a jókat jutalmazza, a rosszakat bünteti. A hit szilárd alapja a reménységünknek, meggyőződés a láthatatlan dolgokhoz, szilárd bizalom, hogy van alkotó felsőbbrendű erő (Isten), aki a Világmindenséget teremtette. Ami Istenben láthatatlan, abban hinni- HIT. Mert logikus, hogy Valaki a világot létrehozta - ISTEN - hittétel az Egyházban!

A reménység szilárd meggyőződés arról, hogy Isten örök boldogságra teremtett bennünket. Szent Pál tanítása szerint: Isten nem haragra, hanem üdvösségre teremtett bennünket. Mert úgy szerette Isten a világot, hogy egyetlen fiát, Jézus Krisztust áldozta fel értünk, hogy megbocsátassanak bűneink és örök életünk legyen. A remény akkor valósul meg, ha Isten megbocsájt nekünk. És Jézusnak hatalma van megbocsájtani nékünk! A reménység számunkra azt jelenti, hogy elfogadom Jézus segítségét. Mert Jézus mindent rendbehoz a Szentlélek 7 ajándékával: a bölcsességgel, értelemmel, jótanáccsal, tudománnyal, lelki erősséggel, jámborsággal, Istenfélelemmel. A Szentlélek hét ajándékát és a három isteni erényt a keresztséggel kapjuk meg.

A szeretet lényege az, hogy törvény, hogy szeretni kell az Istent. Az emberszeretet elve: úgy szeresd az embertársadat, mint saját magadat. Hogy megvalósuljon az emberszeretet, kell, hogy a Szent Szűzanya munkásai legyünk, amelynek a lényege, hogy ahol szeretet van, ott túlárad a kegyelem, vagyis Istennél mindig túlárad a kegyelem! Ráduly Ferenc továbbá ismertette velünk időrendi, történelmi sorrendben a Szűzanya jelenéseit, ami azt bizonyítja, hogy Égi Édesanyánk mindig nagy figyelemmel és anyai szeretettel van jelen életünkben és kiválasztott szent személyeknek ezt tudtára is adja. Ferenc atya a Mária jelenéseket azzal egyháztörténelmileg igazolt eseménnyel kezdte, amikor 1830. november 27-én az irgalmas nővérek párizsi anyaházának kápolnájában Szűz Mária Labouré Katalin nővér közvetítésével ajándékozta a világnak a "csodásérmet". De a Szent Szűz ezen közbenjárása ellenére is a rossz továbbra is folytatódik a világban. 1846. szeptember 19-én, a Fájdalmas Szűzanya ünnepén Szűz Mária azonban ismét megjelenik, ezúttal la Salette-ben (Svájc) , egy Grenobl melletti faluban az Alpokban, Maximin Giraud és Melanie Calvat látnokoknak. Rajtuk keresztül üzeni a Világnak a Szűzanya, hogy az emberek térjenek meg, járjanak templomba szentmisére, imádkozzanak és éljenek erkölcsös életet, mert különben az Isten megbünteti őket. IX. Piusz pápa így válaszolt Melanie látnok levelére: “Ha nem tartotok bűnbánatot, mindannyian elvesztek.” Továbbá beszélt még az atya az 1858-s Lourdesi (Franciaország) Mária jelenésről, amikor Szeplőtelen fogantatásnak nevezi magát a Szűzanya és tizennyolc alkalommal jelent meg Bernadette Soubirous-nak, akit később szentté avattak. A Szűzanya Fatimai (Portugália) jelenései 1917. május 13-tól október 13-ig tartottak. Hat alkalommal jelent meg három gyereknek, amikor a Rózsafüzér Királynőjének nevezte magát, ránk hagyva a Fatimai fohászt.

Szűz Mária szenzációs, egyházilag elismert jelenésének számított amikor 1953-ban egy Siracusa-i (Olaszország) fiatal házaspár otthonában egy Szűz Máriát ábrázoló gipszöntvény könnyezett négy napig, de nem szólt semmit. A Siracusai Könnyező Madonna-t követte 1973-ban az Akitai (Japán) Könnyező Miasszonyunk jelenései, amikor 1975 és 1981 között több, mint száz alkalommal könnyezett egy japán művész által faragott Szűz Mária szobor. A könny összetétele emberi könnyekre utaltak.

A Medjugorjei jelenések különböznek az összes többitől. A jelenések 1981. június 26-ától évtizedeken keresztül tartanak a mai napig, és csak néhány helyi fiatal számára jelenik meg. Mária itt már "Istenanyának" és a „Béke Királynőjének“ nevezi magát. Medjugorje egyházi vizsgálat alatt álló zarándokhely. Bár befejezte 4 évig tartó munkáját a medjugorjei Mária jelenéseket vizsgáló Vatikáni Bizottság, végső döntést a Hittani Kongregáció és Ferenc pápa hívatott meghozni. A tét: vajon elismeri-e a Vatikán a Mária-jelenéseket. Ugyanakkor meg lehet jegyeznünk, hogy Medjugorje többet lendített a valláson, mint 40-50 éves egyházi munka. Itt szemmel látható az ima gyümölcse: 500 orvosilag igazolt gyógyulás történt, több 100 szerzetes van Medjugorjében. Azonban Vicka látnok ( Vicka Ivanković Mijatović) szerint a hívők sokat tudnak a Szűzanya, a Béke Királynője jelenéseiről, üzeneteiről, de nem mindenki teljesíti a Szűz Mária kéréseit, utasításait. A Szűzanya üzeneteinek kéréseit a gyakorlati életben kell minden hívőnek megvalósítania! Vicka azt ajánlja, hogy életünk nehéz pillanataiban a rózsafűzért imádkozzuk! A Medjugorjei Szűzanyánk arra kér bennünket, hogy szentelt vízzel vessünk keresztet, hordjunk magunknál rózsafűzért és azt rendszeresen imádkozzuk. Megszentelt kegytárgyak legyenek otthonainkban. Jézus tanítása szerint az ima megteremti a kapcsolatot Isten és az ember között csakúgy, mint minden embertársunk között is; ezáltal válik élő keresztáldozattá. Minden őszintén imádkozó ember szívében a Szentlélek működik. Az imádság nem más, mint egyesülés Istennel. Ebben a bensőséges egyesülésben olyan lesz Isten és a lélek, mint két egybeolvadt gyertya, amelyet különválasztani már senki sem képes. Fölségesen szép dolog Istennek ez az egybefonódása parányi teremtményével - így lesz tudatossá a nagy valóság: "Velünk az Isten, és mi Ővele!" Az imádság a szeretet kifejezője, a szeretet pedig maga Isten.

 **Perlaki György atya, a szegedi Comitium lelkivezetője**, plébános atya beszélt a kárpátaljai magyarok megsegítésének fontosságáról és a Mária útról (Via Maria).

Magyarország, mint anyaország jó anyaként reagált a kárpátaljai Majnek Antal munkácsi megyéspüspök segélykérő levelére, amelyben arról ír, hogyan élnek Kárpátalján az emberek, milyen félelmeik és reményeik vannak, hogyan tudunk segíteni gondjaikon ebben a nehéz időszakban. Majnek Antal püspök atya a következőképen vázolta a magyarok jelenlegi életét Kárpátalján: “Kárpátalján változatlanul béke van, a helyzet láttán, a hírek hallatán azonban egyre növekszik a feszültség. Romlik a pénz értéke, a minimálbér 9 ezer forintnak felel meg, a minimál nyugdíj pedig 8 ezer forint értékű. Nagyon sok ember él szegénységben, a minimálbérhez közeli összegből. Az élelmiszereket felvásárolják, a kisebb üzletekben vannak hiánycikkek, illetve olyan élelmiszerek, amelyeket csak korlátozott mennyiségben lehet megvásárolni. Azzal nyugtatják az embereket, hogy a nagyáruházakban még bőven van áru. A katonai sorozástól való félelem a második helyre került, mert az első helyen a megélhetés, a túlélés iránti aggodalom áll. Aki teheti, elmegy külföldre dolgozni, mert ott a segély is magasabb, mint itt a fizetés. Nagyon megdöbbent, hogy az országban nem hallok a szociális problémák megoldására irányuló terveket, még ígéreteket sem. Csak a háborúról van szó, mintha nem figyelnének az ország belső gondjaira, a néptömegek szörnyű elszegényedésére. Pedig ha nem segítenek, éhínség lesz. Ha nem fizetik ki a gázszámlát az oroszoknak, akkor lezárják a gázt is. Beszélnek róla, hogy a gáz, az áram ára a többszörösére emelkedik majd, de a fizetések emelésére nincs ígéret. Rohamosan nő az infláció. A hrivnya értéke gyorsan csökken, az emberek rögtön elvásárolják, ha pénzhez jutnak. Egyre kevesebben utaznak autóval, autóbusszal.”

Az atya előadásából megtudtuk, hogy Magyar Katolikus Püspöki Konferencia (MKPK) a Kárpátalján kialakult súlyos helyzet miatt döntött arról, hogy katasztrófaalapból 10 millió forint értékben gyorssegélyt juttat el a nehéz helyzetben lévő családok és az egyedülálló idős emberek megsegítésére.

Perlaki György atya előadásában beszélt a Mária útról. A Mária Út egy kialakítás alatt álló, Közép-Európán átívelő zarándok - és turistaút hálózat.

Az 1600 km-es útvonal 60 nap alatt bejárható, gyalogos útvonal Mariazelltől Csíksomlyóig, Czestochowától Medugorjeig.

Zarándokolva élménnyé válhat létünk sok nagy kérdése, amelyben keressük önmagunkat, kutatjuk a jelenségek legmélyét. A Mária Út valójában nem kívül, hanem mindenkinek saját lelkében épül fel.

**Orosz Lőrinc atya, a debreceni Comitium lekivezetője**, plébános atya arra tanított bennünket, hogy a család prioritást kell, hogy élvezzen életünkben. A család nagy szerepet játszik az emberiség életében, mert a család a társadalom és az egyház legkisebb élő, elemi sejtje. Csak a család nyújt segítséget. A Szentháromságos családi életkép kell, hogy megvalósuljon életünkben, ami azt jelenti, hogy házasságunkat, ezt a szeretet szövetséget, Isten színe előtt kell megkötni. Az emberi élet a szeretetben, az örök életben való hitben teljesedik ki, ezért a család kis Egyház. A család feladata: az ÉLET továbbadása.

Családot alapítani, közösséget építeni csak az égiek által lehet. A szeretvágyat az Isten oltotta belénk. A család a Szentháromságos Isten befogadója: a család – szent és sérthetetlen! A szülők felelősek a gyerekekért, vallásos szellemben kell nevelni őket. Az áldásnak és a boldogságnak kell uralkodnia a családban. Fontos, hogy a családtagoknak hitük legyen, amely éltető eleme az emberi létnek. A család éltető eleme, alapja, példaképe kell, hogy legyen: Szűz Mária.

Továbbá Orosz Lőrinc atya beszélt arról, hogy Bálint Sándor boldoggá avatását várjuk.

Emlékeztetett arra, hogy a római bizottság már 2012-ben úgy foglalt állást, hogy Bálint Sándor élete és munkássága megfelel a boldoggá avatás szigorú feltételeinek. Bálint Sándor (1904-1980) boldoggá avatási eljárását 2005-ben az akkori szegedi megyés püspök, Gyulay Endre kezdeményezte.

Az atya ismertette velünk, hogy Bálint Sándor néprajztudós boldoggá avatási anyaga már a Vatikán előtt van, de még évekbe telhet, mire valóban boldoggá avatják. A szegedi születésű Bálint Sándor, aki a piaristáknál végezte a középiskolát, néprajzkutatóként az Alföld vallási néprajzával foglalkozott a két világháború között, majd 1945-ben belépett a Kereszténydemokrata Néppártba, majd 1945-ben parlamenti mandátumot is szerzett a választásokon. Az 1947-es manipulált "kékcédulás választásokon" is bejutott ugyan a parlamentbe, de 1948-ban lemondott mandátumáról és kilépett a pártból, egyetemi katedráját azonban megtartotta. 1965-ben vallásossága miatt rendszerellenes izgatás vádjával felfüggesztett börtönbüntetésre ítélték és 1966-ban nyugdíjazták. Kutató munkáját továbbra is folytatta, főként a népi vallásosság témakörében Szegeden és környékén, majd 1980-ban autóbalesetben hunyt el.

Orosz Lőrinc atya is beszélt a VIA MARIÁ-ról, vagyis a Mária útról, amelyet a Mária Közhasznú Egyesület valósított meg.

**Gyenge Béla atya, a nagyváradi Comitium lelkivezetője**, plébános atya előadását azzal a gondolattal kezdte, hogy a Téli Iskolára azzal a vággyal jöttünk, hogy lélekben megerősödjünk találkozzunk Jézussal és Szűz Máriával, légiós testvéreinkkel, és mindig újakkal megismerkedhetünk, és lélekben felfrissülve térjünk haza. Itt újra átérezzük összetartozásunkat. Az atya kihangsúlyozta, hogy a mai világ egyre inkább elkeresztényedik, ami fáj nekünk. Mindnyájunk feladata, hogy elgondolkozzunk azon, hogy: “ Mit kellene nekem tenni ebben a válságos világban, hogy magasabb szintre emelkedjen az emberek Istenbe vetett hite és növekedjen az igazán hitét gyakorló keresztények száma?!” Gyenge Béla atya arra tanított bennünket, hogy nemcsak a Hivatalos Egyház feladata az Evangélium hirdetése, hanem minden hívő embernek hirdetnie kell az Evangéliumot, nekünk Mária Légiósoknak pedig legfontosabb feladatunk az apostolkodás. Böjte Csaba atya szavaival élve: “Ki kell a szeretetet hozni az emberből!” Egymást gazdagítjuk másokkal való beszélgetésünkkel, mert senki sem tökéletes! Mindenki tévedhet, egyedül ISTEN tökéletes, külön-külön csak részei vagyunk a Világmindenségnek, embertársainkkal együtt alkotjuk az egészet, a Mindent. Életvitelünket a Szentháromságra kell alapozni, mert a három ISTENi személy mindent egymástól kap, abszolút szeretetviszonyban vannak egymással, így lesz minden az övékké. Az ember a Szentháromság ikonja, képe kell, hogy legyen. Az ember arcának tökéletesen kell visszaadnia a Világ Világosságát! A Mária Légiós testvérek fő apostolkodási feladata: az evangélizálás. Ez egy olyan olyan életvitel, amellyel példát kell mutatni embertársainknak. Maga a kereszténység is egy erkölcsös istenfélő életvitel. Az élet egy forgókerék, amelyben a barátok, családtagok átlendítik az embert a nehéz fordulatokon. Ha életvitelünkben Jézust követjük, akkor mindig van számunkra újjászületés. Tehát igaz keresztény módjára úgy kell élnünk, ahogy Jézus megparancsolta: “Menjetek az egész világra és hirdessétek az Evangéliumot!” Szakadatlan szimbiózisban (együttélésben) kell élnünk Istennel imáink segítségével! Tehát azzal, hogy az ember tud imádkozni, vagyis teljes lényével dicsőíteni az Istent, lélekben megerősödünk és ellen tudunk állni a gonosz kísértéseinek. Minél mélyebben szeretjük és imádjuk Istenünket, annál jobban tudjuk szeretni embertársainkat, házastársainkat, gyermekeinket. Tehát gyakran imádkozzunk, apostolkodjunk, legyünk lélekben erősek, ne féljünk az élet nehézségeitől, mert higgyünk abban, hogy mindig van újjászületés, új nap. Segítsünk másoknak, mert mindenkinek vannak keresztjei. A Medjugorjei üzeneteiben a Szűzanya arról beszél, hogy sok ember szívében nincs Isten, mert nem imádkoznak. Arra bíztat bennünket, hogy sokat imádkozzunk, tudtunkra adja, hogy szeret bennünket, felajánl mindnyájunkat Szent Fiának, Jézusnak. Minden üzenet lényege: ”Veletek vagyok és szeretlek benneteket!” Tehát nem vagyunk egyedül! Ezért szüntelenül imádkoznunk kell, mert az ima szimbiózisban éltet bennünket Istennel! Embertársainkkal való beszélgetéseink során mindig Jézus legyen a társalgás központjában, és így mások is megbarátkozhatnak Jézussal. Az üdvösség az egész emberiségé, ha követik Jézust, elfogadják a tanításait, mi szerint: van örök élet a földi élet után. Aki Jézusban hisz, az örökké fog élni. Ezen kell elmélkednünk úgy otthon, mint a templomban is, ahol a Szentlélektől mindenre kapunk választ.

Az atya ezek után azt kívánta nekünk, hogy mindenkinek a nagyböjti fogadalma legyen sikeres, annyi feladatot vállaljunk magunkra, amennyit el tudunk végezni.

Az atya továbbá megismertette velünk Ferenc pápánk a múlt évben kiadott: „Az Evangélium öröme“ című művét. Ferenc pápa szerint az Evangélium- édes, örömteli erőforrás. Az evangelizáció édes, és erőt adó öröm, mert ISTENi tanítás, Jézus tanítása van benne, amely örök tanítás, amire lehet emberi életet építeni. Egymásban lehet csalódni, de Jézusban sosem. Az evangelizáció stabil, mert örök tanítás. Ez alapja lehet életvitelünknek. A jó mindig közölni akarja önmagát, a jó a közlés által ver gyökeret a lélekben, a szívekben, mert az embertársaink megismerését és javát keresi. Ebbe nem lehet belefáradni, mert Krisztus szeretete ösztönöz bennünket, hogy az Evangéliumot hirdessük! Az Evangélium hirdetése a személyes kiteljesedést jelenti, az Egyház erre hív! Az embernek lelkesen kell hirdetni az Evangéliumot. Hallgatni is örök beszéd, a hallgatásban is lehet ragyogás, optimizmus. A keresztény embernek tisztán kell látnia az életet, a mai világban meg kell látni a másik javát, nem kell kihasználni a másikat, hanem felvilágosítani! Tanítson bennünket a történelmünk is: hinnünk kell Szent István Magyarországában! Hinnünk kell, ha a Szűzanya vigyáz ránk, akkor megtartjuk Magyarországot! Meg kell becsülnünk, amink van. Az evangelizációt csak az az ember tudja csinálni, akinek élete a Krisztusban való hitét sugározza! Az evangelizáció fő elve: Isten, Jézus Krisztus tanítása örök Evangélium, vagyis gazdagsága és szépsége kimeríthetetlen!

Gyenge Béla atya felolvasta Ferenc pápa nagyböjti üzenetét (2015.02.13), és arról elmélkedett, hogy a nagyböjt a megújulás ideje az egyház, a közösségek és minden egyes hívő számára. Legfőképpen azonban a kegyelem ideje. Ezért a lelkigyakorlat alatt alkalmunk volt szentgyónásunkat elvégezni, amelyben Krisztus folytatja a kegyelemteljes megbocsátást azon személyen keresztül, aki az Ő nevében működik, azaz a katolikus pap személyén át. A szentgyónás szorosan kapcsolódik az Oltáriszentséghez. Mert általa Krisztustól való megbocsátás érkezik hozzánk kereszthalála érdemén át, melyet az Oltáriszentségben ünnepelünk. Az Eucharisztiát a szentmiséken való áldozásunkkor vettük magunkhoz. A lelkigyakorlat alatt naponta két szentmisén vettünk részt. A szentmisében Jézus testét és Vérét magunkhoz véve, Szentlelkével eltelve egy test-egy lélek lettünk Krisztusban! Mindennapi keresztjeink hordozásához és az apostoli munkához a gyakori szentmisékből és szentáldozásból kapjuk az erőt! A gyakori szentmisékből nyert lelki erővel és kegyelmekkel indíttatva emlékezetes keresztutat jártunk Gyümölcsoltó Boldogasszony ünnepén a Máriabesnyői Nagyboldogasszony Bazilika plébánosának vezetésével.

**Lukács József atya, a Mária Légió sárisápi praesidiumának lelkivezetője** ezúttal a Gyümölcsoltó Boldogasszony napján tartott 171. Régia találkozójának a lelkivezetője is volt.

József atya beszélt Alphonsus Lambe boldoggá avatásáról, aki a Mária Légiót Dél-Amerikában terjesztette. Boldoggá avatási kérelmét 1978-ban a Buenos Airesi Érsekséghez nyújtották be. Felszólított bennünket, hogy imádkozzunk példaképünk boldoggá avatásáért.

A lelki olvasmányban József atya arra oktatott bennünket, hogy Máriát úgy kell tisztelnünk, mint Égi Édesanyánkat! Szűz Mária tisztelete minden embernek szükséges az örök üdvösség elnyerésére, még inkább szükséges azoknak, akik különös tökéletességre vannak hivatva. Lehetetlen, hogy bárki is eljutna a Jézus Krisztussal való tökéletes egyesülésig és a Szentlélek iránt való teljes hűségig a nélkül, hogy Szűz Máriával nagyon bensőségesen ne lenne egyesülve és pártfogásától nagy mértékben ne függne. Ha Szűz Mária gyökeret vert a lélekben, a kegyelem csodáit hozza abban létre, amelyeket csakis Ő tud létrehozni, mert egyedül Ő a termékeny Szűz, akihez tisztaságban és termékenységben hasonló sohasem volt, és nem is lesz soha senki. Amikor Mária “IGEN”-t mondott az Angyali Örömhírre, Szűz Mária a Szentlélekkel létrehozta a legnagyobbat, ami volt és ami lesz, vagyis az Istenembert, Jézust. Ezzel közreműködött a emberiség újjászületésében! A tökéletes Mária tiszteletről legjobban a Monforti Grignon Szent Lajos Mária: ”Mária által Jézushoz” c. művéből elmélkedhetünk. Aki az ebben található 33 napos lelkigyakorlatot megtette, most egy felajánló imával átadhatta önmagát Jézus Krisztusnak Szűz Mária keze által. Ez a felajánlás nagy lelki erőt adott nekünk. A Régia ülésen többen vállalták a lelki adoptálást is, amelynek célja egy megfogant élet megmentése, ima áldozathozatal által. Hatása azonban ennél szélesebb körre is kiterjed: feléleszti az emberek érzékenységét és felelősség tudatát az emberi élet érzékenysége iránt.

A Mária Légiós Téli Iskola záró szentmiséjén került sor az ACIES-re. Ez a fogadalom-megújítás, mint tudjuk , egybeesik Gyümölcsoltó Boldogasszony ünnepével. A tökéletes (valódi) Mária-tiszteletet megélők számára különösen fontos gyakorlatként ajánlja Grignon Szent Lajos Mária ennek az ünnepnek a megtartását. A Máriával való egységre, a Tőle való függőségünkre emlékezünk, amikor hálatelt szívvel a kis légiós oltár elé térdepelünk és elismételjük:

“ Királynőm, Anyám, egészen a Tied vagyok, s mindenem, amim van, a Tied!”

A záró szentmisén kiszolgáltatták a betegek szentségét is.

Isten fizesse meg minden atyának a lelkigyakorlaton való részvételét. Adjon az Isten nekik testi – lelki erőt további szolgálatukhoz.

Az elmélkedések jó magként jutottak a szívünkbe, s mindenki úgy érezte, ott meg is fogant. Lelkileg feltöltődve térhettünk haza Máriabesnyőről, testileg, lelkileg újjászületve!

A lelkigyakorlat ideje alatt, a közös ima, a közös programok alkalmával sok kegyelmet, erőt és áldást kaptunk. Nagyon nagy hálával és imával köszönjük meg ezt a csodálatos lelki élményt Istennek, a szervezőknek, a Régia vezetőségének, az atyáknak, a gitáros lányoknak és minden résztvevő légiós testvérnek. Adja Isten, hogy a jövőben is találkozzunk!

Mária Légió Királynője könyörögj érettünk!

 Uram! Hallgasd meg könyörgéseinket!

 Dicsértessék a Jézus Krisztus!

 Ágnes testvér, a Könnyek Anyja Praesidium írnoka